Návrh rozhodnutie Rady o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode {SEC(2005)477} /* KOM/2005/0140 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 14.04.2005 KOM(2005)140 v konečnom znení Návrh ROZHODNUTIE RADY o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode (predložená Komisiou) {SEC(2005)477} ODÔVODNENIE 1. Podľa článku 9 ods. 4 Protokolu 2 k Európskej dohode s Rumunskom môže Rumunsko, v priebehu prvých piatich rokov po nadobudnutí platnosti tejto dohody a odchylne od odseku 1 bodu 3 uvedeného článku, výnimočne poskytovať, pokiaľ ide o výrobky z ocele, verejnú pomoc na účely reštrukturalizácie za predpokladu, že to na konci obdobia reštrukturalizácie povedie k životaschopnosti pomoc prijímajúcich podnikov za bežných trhových podmienok. Výška a intenzita tejto pomoci sa obmedzujú na najnižšiu mieru nevyhnutnú na obnovenie tejto životaschopnosti a postupne sa znižujú. Reštrukturalizačný program je spojený s celkovou racionalizáciou a so znižovaním celkovej výrobnej kapacity v Rumunsku. 2. Toto počiatočné obdobie v prípade Rumunska uplynulo 31. decembra 1997. 3. Rumunsko požiadalo v decembri 1997 o predĺženie uvedeného obdobia. 4. Nevyhnutným základom pre schválenie požadovaného predĺženia obdobia, počas ktorého môže Rumunsko poskytovať štátnu pomoc na účely reštrukturalizácie, je realistický program reštrukturalizácie, vrátane podnikateľských plánov jednotlivých spoločností, ktorý zodpovedá kritériám stanoveným v článku 9 ods. 4 Protokolu 2 Európskej dohody. 5. Vzhľadom na naliehavú potrebu nájsť prijateľné riešenie pre napredovanie v procese reštrukturalizácie oceliarskeho odvetvia v príslušných kandidátskych krajinách a pripraviť podmienky na ukončenie prístupových rokovaní v kapitole hospodárska súťaž navrhla Komisia v máji 2002 predĺženie obdobia, počas ktorého môže Bulharsko, Česká republika, Poľsko a Rumunsko poskytovať pomoc na reštrukturalizáciu ich oceliarskeho odvetvia. 6. Toto predĺženie by vytvorilo právny základ pre poskytovanie pomoci určenej na reštrukturalizáciu v rámci požadovaných plánov reštrukturalizácie (t.j. poskytnutá pomoc by mala byť obmedzená a úmerná k znižovaniu kapacít) v období predchádzajúcom pristúpeniu. Malo by taktiež účinky spätnej legalizácie pomoci, ktorá mohla byť protiprávne poskytnutá od nadobudnutia platnosti Európskej dohody. 7. Predĺženie nadobudne účinnosť až po schválení a zhodnotení plánu reštrukturalizácie a jednotlivých podnikateľských plánov, ktoré spĺňajú kritériá Protokolu 2 k Európskym dohodám. 8. So zreteľom na dosiahnutie tohto cieľa bol vypracovaný Dodatkový protokol k Európskej dohode s Rumunskom. 9. Dodatkový protokol k Európskej dohode bol podpísaný Spoločenstvom a Rumunskom 23. októbra 2002. Podľa článku 1 rozhodnutia Rady z 29. júla 2002 o podpísaní a predbežnom uplatňovaní Dodatkového protokolu k Európskej dohode dochádza k jeho predbežnému uplatňovaniu pred nadobudnutím platnosti v zmysle článku 300 ods. 2 Zmluvy o založení Európskeho spoločenstva. 10. Za predpokladu splnenia určitých podmienok umožňuje Dodatkový protokol predĺženie obdobia uvedeného v Protokole 2 o ďalších osem rokov počnúc 1. januárom 1998. 11. Prvú podmienku splnilo Rumunsko tým, že predložilo Komisii program reštrukturalizácie a podnikateľské plány dotknutých spoločností, ktoré boli posúdené a schválené jeho Národným úradom pre štátnu pomoc (Rada pre hospodársku súťaž). 12. Druhou podmienkou je konečné zhodnotenie programu reštrukturalizácie a podnikateľských plánov Komisiou s cieľom posúdiť, či boli splnené požiadavky podľa článku 9 ods. 4 Protokolu 2 k Európskej dohode. 13. Útvary Komisie vykonali konečné zhodnotenie s tým záverom, že program reštrukturalizácie a plány predložené Rumunskom spĺňajú požiadavky článku 9 ods. 4 Protokolu 2 k Európskej dohode. 14. Komisia navrhuje rozhodnutie Rady, ktorým sa schváli konečné zhodnotenie Komisie, ako to predpokladá článok 3 Dodatkového protokolu. Po schválení Radou budú podmienky stanovené v článku 2 a článku 3 Dodatkového protokolu splnené a predĺženie obdobia uvedeného v Protokole 2 nadobudne účinnosť. 15. Rada bola preto požiadaná, aby schválila pripojený koncept návrhu rozhodnutia o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode. Návrh ROZHODNUTIE RADY o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode RADA EURÓPSKEJ ÚNIE, so zreteľom na Dodatkový protokol k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode, najmä na jeho článok 3, so zreteľom na návrh Komisie[1], keďže: (1) Európska dohoda o pridružení medzi Európskymi spoločenstvami a ich členskými štátmi na jednej strane a Rumunskom na strane druhej[2] nadobudla platnosť 1. februára 1995. (2) Článok 9 ods. 4 Protokolu 2 k Európskej dohode s Rumunskom stanovuje, že v priebehu prvých piatich rokov po nadobudnutí platnosti tejto dohody a odchylne od odseku 1 bodu 3 uvedeného článku môže Rumunsko výnimočne, pokiaľ ide o výrobky z ocele, poskytovať verejnú pomoc na účely reštrukturalizácie za predpokladu, že to na konci obdobia reštrukturalizácie povedie k životaschopnosti pomoc prijímajúcich podnikov za bežných trhových podmienok. Výška a intenzita tejto pomoci sa obmedzujú na najnižšiu mieru nevyhnutnú na obnovenie tejto životaschopnosti a postupne sa znižujú. Reštrukturalizačný program je spojený s celkovou racionalizáciou a so znižovaním celkovej výrobnej kapacity v Rumunsku. (3) Počiatočné obdobie piatich rokov uplynulo 31. decembra 1997. (4) Rumunsko požiadalo v decembri 1997 o predĺženie uvedeného obdobia. (5) Zdalo sa náležitým predĺžiť toto obdobie o dodatočné obdobie ôsmich rokov počnúc 1. januárom 1998. (6) Na tento účel podpísalo Spoločenstvo a Rumunsko 23. októbra 2002 Dodatkový protokol k Európskej dohode, ktorý sa od tohto dátumu uplatňuje predbežne. (7) Podľa článku 2 Dodatkového protokolu je predĺženie uvedeného obdobia podmienené tým, že Rumunsko predloží Komisii program reštrukturalizácie a podnikateľské plány, ktoré spĺňajú požiadavky článku 9 ods. 4 Protokolu 2 k Európskej dohode a ktoré boli posúdené a schválené jeho Národným úradom pre štátnu pomoc (Rada pre hospodársku súťaž). (8) V decembri 2004 Rumunsko predložilo Komisii program reštrukturalizácie a podnikateľské plány pre tie spoločnosti, ktoré využívali alebo využívajú štátnu podporu určenú na reštrukturalizáciu. (9) Podľa článku 3 Dodatkového protokolu je predĺženie uvedeného obdobia podmienené konečným zhodnotením programu reštrukturalizácie a podnikateľských plánov zo strany Komisie. (10) Komisia vykonala konečné zhodnotenie programu reštrukturalizácie a podnikateľských plánov predložených Rumunskom. Z tohto zhodnotenia vyplýva, že implementácia programu reštrukturalizácie a podnikateľských plánov umožní dotknutým spoločnostiam dosiahnuť životaschopnosť za bežných trhových podmienok. Taktiež sa ukazuje, že suma štátnej pomoci určenej na reštrukturalizáciu, ako je to upresnené v plánoch, sa obmedzuje na najnižšiu mieru nevyhnutnú na dosiahnutie životaschopnosti dotknutých spoločností a bola postupne znižovaná a do konca roka 2004 zastavená. Z tohto zhodnotenia tiež vyplýva, že sa dosiahne celková racionalizácia a znižovanie nadmerných kapacít pomoc prijímajúcich spoločností. V zhodnotení sa preto dospelo k záveru, že program reštrukturalizácie a podnikateľské plány spĺňajú požiadavky článku 9 ods. 4 Protokolu 2 k Európskej dohode, ROZHODLA TAKTO: Článok 1 Program reštrukturalizácie a podnikateľské plány predložené Komisii Rumunskom v súlade s článkom 2 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, so zreteľom na predĺženie obdobia stanoveného v článku 9 ods. 4 Protokolu 2 k Európskej dohode, spĺňajú požiadavky článku 9 ods. 4 Protokolu 2. Článok 2 Týmto sa podľa článku 1 Dodatkového protokolu predlžuje obdobie, počas ktorého môže Rumunsko výnimočne poskytovať, pokiaľ ide o výrobky z ocele, verejnú pomoc na účely reštrukturalizácie v súlade s ustanoveniami článku 9 ods. 4 Protokolu 2, o dodatočné obdobie ôsmich rokov počnúc 1. januárom 1998. V Bruseli Za Radu predseda [1] Ú. v. EÚ C […], […], s. […]. [2] Ú. v. ES L 357, 31.12.1994, s. 3.